La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 16 de maig de 2019 que són les que els corresponen els números 305/2019 a 314/2019 i dona compte de les actuacions realitzades de conformitat amb la valoració de les admissions que s'ha dut a terme.
La secretària tècnica informa de la interposició d'un nou recurs contenciós administratiu, RCA 140/2019, interposat contra la Resolució 238/2019, de 25 d'abril que posa fi la Reclamació 218/2019, per l'Empresa Municipal Mixta d'Aigües de Tarragona SA i de la petició de complement d'expedient que s'ha sol·licitat en relació amb el RCA 84/2019 interposat per la Universitat Autònoma de Barcelona.
La secretària tècnica comenta també que la Memòria està en la fase final d'elaboració i que es començaran a tramitar els corresponents encàrrecs de serveis per a la correcció, maquetació i edició de la Memòria 2018 en català i en castellà.
Es preveu per tant, que la Memòria 2018 pugui ser aprovada pel Ple properament.
Proposta de resolució del procediment d'exercici de drets d'oposició i supressió de dades de caràcter personal
La secretària tècnica presenta la Proposta de resolució del procediment d'exercici de drets d'oposició i supressió de les dades personals identificatives d'una persona que consta en un expedient de la Comissió que va ser remès al Tribunal Superior de Justícia de Catalunya en el si d'un recurs contenciós administratiu i que ha passat a integrar corresponentment el sumari judicial.
Es comenta el contingut de la proposta per part dels membres de la Comissió i la senyora Elisabet Samarra formula una esmena al text que serà introduïda a la resolució definitiva.
Es fa èmfasi en la necessitat que sigui notificada a la persona que exerceix els drets i publicada de forma anonimitzada al web de la Comissió.
Proposta de resolució de finalització de la Reclamació 71/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 71/2019 per pèrdua d'objecte, interposada contra la Universitat de Girona en relació amb l'accés a informació sobre l'expedició de títols universitaris i suplements europeus al títol, relaciona la costosa tramitació que ha tingut aquest expedient que finalment, tanmateix permeten resoldre'l per pèrdua sobrevinguda del seu objecte, atès que la Universitat en les diferents fases de la tramitació ha facilitat la informació reclamada.
Proposta de resolució d'estimació de la Reclamació 88/2019
El senyor Josep Mir, ponent de la Proposta de resolució d'estimació de la Reclamació 88/2019, interposada contra el Departament d'Educació de la Generalitat, en relació amb l'accés a dades sobre escolarització a centres d'Igualada i la Conca d'Òdena, argumenta els elements que fonamenten la proposta d'estimació.
El ponent comenta el contingut de l'informe emès pel Síndic de Greuges i la proposta que formula per identificar els centres mitjançant un codi que és incorporada en el posicionament de la Proposta del ponent.
Es debaten diferents elements de l'expedient i sobre els criteris de la Comissió en relació amb l'accés a informació sobre els centres educatius plasmats en resolucions aprovades amb anterioritat.
La senyora Elisabet Samarra comenta el contingut de la Proposta i formula algunes esmenes sobre el text que introduirà el ponent a la resolució definitiva, entre elles una esmena a fi de remarcar el caràcter parcial del sentit estimatori de la resolució.
Proposta de resolució d'estimació parcial de la Reclamació 145/2019
El senyor Josep Mir, ponent de la Proposta de resolució d'estimació parcial de la Reclamació 145/2019, interposada contra l'Institut de Cultura de Barcelona sobre l'accés a documentació relacionada amb el servei d'atenció al públic de la Fundació Museu Picasso de Barcelona, argumenta els elements que fonamenten la proposta d'estimació parcial.
Tanmateix el ponent exposa que aquest expedient coincideix amb un altre expedient idèntic, amb el mateix objecte, la Reclamació 141/2019, interposat per una altra persona reclamant.
Es debaten diferents elements de la tramitació del procediment i de la Reclamació 141/2019 i es considera convenient donar trasllat a l'empresa que presta el servei sobre el qual es demana la informació a fi que pugui participar en el procediment com a tercera part afectada, si ho considera convenient, de manera que la Proposta de resolució sobre la Reclamació 145/2019 serà objecte d'anàlisi pel Ple novament un cop realitzat el tràmit de trasllat.
Proposta d'inadmissió i pèrdua parcial de l'objecte de la Reclamació 160/2019
La senyora Elisabet Samarra, ponent de la Proposta d'inadmissió parcial de la Reclamació 160/2019 i finalització per pèrdua parcial d'objecte, interposada contra l'Ajuntament de l'Hospitalet de Llobregat, en relació amb l'accés a informes sobre una activitat que causa sorolls i molèsties, exposa els motius que fonamenten la inadmissió parcial, atès que part de les actuacions que es sol·liciten de l'Ajuntament no són objecte de l'exercici del dret d'accés a la informació pública, i la finalització per pèrdua sobrevinguda de la resta de l'objecte de la reclamació.
El senyor Josep Mir proposa la introducció d'una esmena al text que serà recollida per la ponent a la resolució definitiva.
Proposta de resolució de correcció d'errades de la Resolució 294/2019, de 16 de maig
El senyor Josep Mir, ponent de la Proposta de resolució de correcció d'errades de la Resolució 294/2019, de 16 de maig, exposa que la persona reclamant, un cop aprovada i notificada la resolució, va fer constar a la Comissió que havia presentat unes al·legacions que per un error de tramitació no van ser rebudes degudament per la GAIP i posa de manifest la necessitat que es corregeixi aquest antecedent de fet en el text aprovat de la Resolució.
És per aquest motiu que es proposa l'aprovació de la Proposta de resolució de correcció d'errades.
Es proposa la publicació íntegra del text degudament esmenat de la Resolució al web de la GAIP i així es farà constar a la resolució definitiva.
Proposta de resolució d'inadmissió de la Reclamació 189/2019
La senyora Elisabet Samarra, ponent de la Proposta de resolució d'inadmissió de la Reclamació 189/2019, plantejada contra l'Entitat Municipal Descentralitzada de Sant Miquel de Balenyà que fa referència a l'accés un informe sobre la legalitat de la plaça de vigilant/brigada emès per la Diputació de Barcelona, exposa que correspon inadmetre la reclamació perquè ha estat presentada abans que finalitzi el termini per resoldre, essent doncs prematura.
La ponent comenta conjuntament aquest expedient respecte la Proposta de resolució relativa a la Reclamació 270/2019, tramitada un cop finalitzat el termini legal perquè l'Entitat Municipal Descentralitzada pogués resoldre i que finalitza per desistiment exprés de la persona reclamant, atès que li ha estat lliurada la documentació que reclamava durant la tramitació del procediment davant la GAIP.
Proposta de resolució d'estimació de la Reclamació 228/2019
El senyor Josep Mir, ponent de la Proposta de resolució d'estimació de la Reclamació 228/2019, interposada contra l'Empresa Municipal de Transports Públics de Tarragona, SA en relació amb les aportacions municipals al Club Gimnàstic els últims 25 anys, exposa els elements que fonamenten el sentit estimatori d'aquesta Proposta de resolució talment s'ha dut a terme amb reclamacions anteriors que tenien el mateix objecte però interposades contra altres empreses municipals de l'Ajuntament de Tarragona.
Proposta de resolució d'estimació de la Reclamació 255/2019
El senyor Josep Mir, ponent de la Proposta de resolució d'estimació de la Reclamació 255/2019, interposada contra l'Ajuntament de Sidamon en relació a una autorització d'una torre de telecomunicacions, argumenta els elements que fonamenten la proposta d'estimació de la reclamació, atès que s'acredita que la persona reclamant demana accés a informació de dates diferents a la que li ha estat facilitada amb anterioritat i a la qual té dret a accedir.
Proposta de resolució de finalització de la Reclamació 270/2019 per desistiment
És objecte d'anàlisi al punt setè de l'ordre del dia.
Proposta de resolució de finalització de la Reclamació 273/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 273/2019 per pèrdua d'objecte, interposada contra l'Ajuntament de Tarragona, en relació amb l'accés a la documentació sobre l'estat del Teatre Tarragona, relaciona els elements de tramitació que han permès que li hagi estat posada a disposició de la persona reclamant la informació reclamada, de manera que finalitza la controvèrsia plantejada i correspon resoldre l'expedient per pèrdua sobrevinguda de l'objecte de la reclamació.
Proposta de resolució de finalització de la Reclamació 287/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 287/2019 per pèrdua d'objecte, interposada contra l'Ajuntament d'Alpicat, en relació a la identitat de la persona responsable de tramitar un pla urbanístic, relaciona els elements de tramitació que han dut a la pèrdua sobrevinguda de l'objecte d'aquest procediment, en el si del qual ha quedat acreditat que la informació ha estat lliurada a la persona reclamant que ha expressat la seva satisfacció al respecte.